Papersnake/gushiwen huggingface dataset:
题韩芸舫中丞龙湫宴坐图
宋其沅（清代）

万绿参天下无路，高山深谷相盘互。云端百丈泻飞涛，雪浪滔滔喷湿雾。

树根石畔坐者谁，飘然具有神仙姿。独对澄潭空念虑，相看岚翠上须眉。

旁人谓公真静者，公言此是偶然也。绣谷当初莅越瓯，井蛙水面正嘘沤。

频岁乘风飞战舰，几回破浪得安流。兵销复遇哀鸿集，朝暮嗷嗷待绥辑。

驰驱无复片时间，纵遇名山何暇入。雁宕龙湫山水清，适逢其会一来行。

小憩略谙泉石趣，始惊奇绝冠平生。我闻此言叹且敬，知公勤务由天性。

皖藩开府黔中迎，滇海重移闽海庆。黄山云海洞飞云，点苍山雪白纷纷。

九曲争传武夷胜，公皆置之如不闻。独为龙湫作图画，兴之所寄成佳话。

即今新赋归来辞，政之所被系人思。可知宴坐真偶尔，谢公游屐空耽奇。

先忧后乐希文志，以劳得逸逸斯遂。吾谁与归望斯人，展卷超然悟公意。

白云遮断树傍山，云自流空山自间。纵然寄迹烟霞外，心在觚棱魏阙间。
重阳阻雨
司空图（唐代）

重阳阻雨独衔杯，移得山家菊未开。

犹胜登高闲望断，孤烟残照马嘶回。
归田诗
司马光（宋代）

绂冕诚虚器，簪裳悉畏涂。
角机身未保，好直道先孤。
甔石曾何有，田园浪更无。
可能推两耜，沮溺共为徒。
题慧山寺
蒋之奇（宋代）

释子幽居远俗纷，停桡登览日将曛。湖光已叹千年变，山势犹惊九陇分。

迸溜冷喷双沼雪，煮茶香透一杯云。偶因流落寻佳致，何意声名世外闻。
赠青城洞翁二首
张继先（宋代）

神仙抱一养玄微，九载功成白日飞。
道在当人须顺授，今朝何必秘天机。
送侍讲学士邓善之辞官还钱塘 其十
卢亘（元代）

我留君勿思，君归我当忆。十年胶在漆，一旦各异域。

吴江激微胶，震泽起暝色。鹍鹏隔天地，雁鹜杂南北。

念我平生友，怆恨摧胸臆。独看燕山云，岁暮日初昃。

永言长风翔，情寄南风翼。
寓壶源僧舍三绝
吴儆（宋代）

闷来掩卷已三更，风露涓涓月满庭。
閒扑流萤冲暗树，危梢点点堕寒星。
谢赵季茂海错二律
岳珂（宋代）

珍肴惟错远持将，赖有诗情合得尝。
明月擘蚶分砻，晴霞浴鲎露珠房。
鲗乌鮆白螺开靥，蚷暇红鳔挟肠。
雁断闽山归未得，把杯犹忆少年场。
冬夜感怀
王建（唐代）

晚年恩爱少，耳目静于僧。竟夜不闻语，空房唯有灯。

气嘘寒被湿，霜入破窗凝。断得人间事，长如此亦能。
过曹娥庙
释觉先（宋代）

纵步青萝嶂，吟边景更宽。沙纹潮落见，山色雨馀看。

汀草含清韵，江猿啼暮寒。娥祠重致敬，忍读汉碑残。
次韵君仪风物可爱之什
郭祥正（宋代）

二月风光着意看，莫思旅食久艰难。林间莺喜绵蛮语，水畔花愁料峭寒。

游子牵衣拦道饮，美人携瑟上楼弹。少陵野老谁能继，君有新诗合筑坛。
代人作
杜牧（唐代）

楼高春日早，屏束麝烟堆。盼眄凝魂别，依稀梦雨来。

绿鬟羞妥凝，红颊思天偎。斗草怜香蕙，簪花间雪梅。

戍辽虽咽切，游蜀亦迟回。锦字梭悬壁，琴心月满台。

笑筵凝贝启，眠箔晓珠开。腊破征车动，袍襟对泪裁。
富池罗汉院有钱希中白大科赴信州别驾时所题
李流谦（宋代）

皮肤脱落余真实，须鬣苍浪阅岁华。
突兀一根丛棘里，不知几见后庭花。
玩丹砂 景金本注云，三首本名浣溪沙 游历
丘处机（宋代）

云水飘飘物外吟。醍醐默默醉中斟。神仙活计道人心。容易肯中三寸气，寻常不贮一文金。清贫柔弱祸难侵。
送吴彦先扶其兄非熊旅榇还新安 其一
李之世（明代）

归程不可问，泛泛度河津。芳草天边路，游魂梦里人。

还惊乡土异，偏觉客怀新。况复秋风别，空江满白蘋。
春晓曲
胡斗南（宋代）

人生处处伤怀抱。把酒劝君君莫笑。少年时日已无多，欢乐光阴常苦少。

重阳已过秋园了。月已不明花又老。今朝对酒且高歌，犹有黄花堪醉倒。
飞蛾叹
林大钦（明代）

飞蛾失明哲，冒犯灯烛光。转觉飞凑密，羽翼须臾戕。

我读高士飞，苍茫夜未央。感兹伤化理，缅然情凄凉。

举世好近热，我独游大荒。蔬食未为恶，独处聊安详。

良玉藏瑶匮，灵凤自云翔。商于何足贵，黄犬空悲伤。

动息揆道轨，逍遥顺年芳。栖迟故山暮，百年何可量。
汉宫春（琼台元夕次太守韵）
李光（宋代）

危阁临流，渺沧波万顷，涌出冰轮。星河淡淡，天衢迥绝纤尘。琼楼玉馆，遍人间、水月精神。□□□，清江瘴海，乘流处处分身。

邦侯盛集佳宾。有香风缥缈，和气氤氲。华灯耀添绮席，笑语烘春。窥帘映牖，看素娥、偏顾幽人。空怅望，通明观阙，遥瞻一朵红云。
次韵居甫六绝句 其三
许及之（宋代）

际天空翠滴人衣，拍岸波纹泛渺瀰。有意雨声停白昼，无端草色上朱扉。
寄元龄弟五首
裘万顷（宋代）

一室萧然百事无，崇朝趺坐对熏炉。
岫云舒卷元无碍，赢得从容养病躯。
代虚中作
李彭（宋代）

晓悟无生贝叶经，起宗真喜得人英。风流定自压全楚，文物由来继两京。

谢传平生处华屋，滕公俄忽掩佳城。哀荣赠典他年在，翁仲何知泪满缨。
悠然堂和致明绝句
刘子翚（宋代）

清霜一夜倒蒹葭，放出湖光彻远沙。
漠漠浮烟收欲尽，晚风轻浪蹴银花。
读长恨辞二首 其二
李觏（宋代）

蜀道如天夜雨淫，乱铃声里倍沾襟。当时更有军中死，自是君王不动心。
对花微疾不饮，呈坐中诸公
杜牧（唐代）

花前虽病亦提壶，数调持觞兴有无。

尽日临风羡人醉，雪香空伴白髭须。
秋思
陈则翁（宋代）

在世身如客，馀年老一洲。荒村寒信早，黄叶晚风秋。

水净见孤影，天空生远愁。杰然霜下菊，佳色满林丘。
赠墨士程云翁
许月卿（宋代）

满地干戈正扰攘，君家犹自捣龙香。
轻清披就烟云质，坚劲磨来金玉相。
倚马喜资挥露布，飞鸾端藉发天章。
山屋莫道浑无用，留写樵歌入锦囊。
春日即事
吕本中（宋代）

病起多情白日迟，强来庭下探花期。
雪消池馆初春后，人倚栏杆欲暮时。
乱蝶狂蜂俱有意，兔葵燕麦自无知。
池边垂柳腰支活，折尽长条为寄谁？
寄答汪古矜
徐渭（明代）

少陵鸬鹚唤不来，汪家鸥鸟了无猜。非关野老能争席，自是菩提无镜台。

范式鸡偿明岁约，羊昙泪是几年哀。会须一哭胡司马，共踏黄山顶上苔。
福岩再过公安赠行
李曾伯（宋代）

方藉名山作主，胡然旧席重开。
了却江湖原力，切须早早归来。
重叠金 梨花双燕便面
屈秉筠（清代）

东风吹得梨云老。苔茵几尺埋香草。胡蝶梦无踪。残妆不肯浓。

看他双燕子。怜惜还如此。衔得一星星。无非是好春。
恭鉴二禅人干浴镬求颂 其一
释正觉（宋代）

大冶镕金入范看，不嫌口阔肚皮宽。得来妙触通身眼，净放光明赤肉团。

衲子落成俱受赐，檀那相助许投干。底心试问楞严友，道契圆通只个般。
雪中赠别黄秀才
王庭圭（宋代）

雪欲漫山冰未澌，梅花破雪吐寒枝。溪桥渐见黄昏月，应有横斜倒影诗。
题冲佑观二首
陈鸣鹤（明代）

吸餐餐霞绝世氛，石坛亲见武夷君。
汉家天子多烟火，却把干鱼污白云。
别徐商老奉祠归清江五首
彭龟年（宋代）

法许公不许，法不如公严。
公不为我留，宁避世俗嫌。
相和歌辞。相逢行
韦应物（唐代）

二十登汉朝，英声迈今古。适从东方来，又欲谒明主。

犹酣新丰酒，尚带霸陵雨。邂逅两相逢，别来间寒暑。

宁知白日晚，暂向花间语。忽闻长乐钟，走马东西去。
祭侃古樵塔
释善珍（宋代）

嘉定之间，公壮我少。
意气尽同，岂但同调。
众夸蝇声，而出蚓竅。
一唱十和，抚掌称妙。
公独雄浑，间见奇峭。
如行空麟，如追风骠。
拥絮曦檐，炀袍夜燎。
俄聚忽散，人事难料。
遥睇吴云，夐绝闽徼。
每得尺书，恍陪公笑。
龙钟出岭，只影自吊。
回思岁月，真过野烧。
偻指旧游，半堕缥渺。
叫公不应，一灯谁绍。
铢香后时，幸毋我诮。
飞锡何之，山深猨啸。
杨花
高士谈（金朝）

来时宫柳万丝黄，去日飞球满路旁。
我比杨花更飘荡，杨花只是一春忙。
自题诗集
释宗美（宋代）

新集刍荛六百篇，冥搜疑到不还天。多惭未得骚人旨，虚役身心五十年。
题苏明远画竹图
孙蕡（明代）

苏郎画竹如写帖，珊瑚为枝篆籀叶。寒梢不及三尺长，远势直与青冥接。

青冥不辨西与东，云光竹色俱空濛。飞廉排山振鸑鷟，霹雳迸火惊蛟龙。

奇搜不独竹色老，此旁有石仍更好。想其落笔当酒酣，人间屏幛愁绝倒。

近时吴兴赵子昂，最能写竹穷青苍。苏郎晚出继芳躅，湖海二妙相辉光。

十年不到潇湘浦，环佩空怀玉箫女。相期共泛书画船，浓墨凄迷扫烟雨。
奉酬臞菴李侍郎
白玉蟾（宋代）

酒红沁面晕成霞，笑撚吟髭数暮鸦。
不入朝廷鸳鹭侣，自甘白发插梅花。
和李校书新题乐府十二首。驯犀
元稹（唐代）

建中之初放驯象，远归林邑近交广。兽返深山鸟构巢，

鹰雕鹞鹘无羁鞅。贞元之岁贡驯犀，上林置圈官司养。

玉盆金栈非不珍，虎啖狴牢鱼食网。渡江之橘逾汶貉，

反时易性安能长。腊月北风霜雪深，踡跼鳞身遂长往。

行地无疆费传驿，通天异物罹幽枉。乃知养兽如养人，

不必人人自敦奖。不扰则得之于理，不夺有以多于赏。

脱衣推食衣食之，不若男耕女令纺。尧民不自知有尧，

但见安闲聊击壤。前观驯象后驯犀，理国其如指诸掌。
宫词 其二十二
周彦质（宋代）

君王博学古无如，羲献奇踪购得初。裁处万机无一事，睿思深殿自临书。
次韵杨同年秘监见寄二首
范成大（宋代）

瘴云岚雨几时归？应把周南视九夷。
旧说鬼神惊落笔，新传狐九骇搴旗。
韶江石老箫音在，庾岭梅残驿使迟。
自古朱弦清庙具，莫贪鹏海看天池。
九曲亭
李念慈（清代）

九曲亭犹好，樊山纵马蹄。人经赤壁水，燕带雪堂泥。

词赋名空擅，川原草自萋。潘生遗法在，春酿过桥西。
秋怀十首以竹药闭深院琴樽开小轩为韵
陆游（宋代）

吾道久寂寞，不绝如一绵。
至人隐市麈，我辈何由见？安得世外士，与之共谈醼？僧话亦或佳，聊可过竹院。
苕之华
佚名（先秦）

苕之华，芸其黄矣。心之忧矣，维其伤矣！
苕之华，其叶青青。知我如此，不如无生！
牂羊坟首，三星在罶。人可以食，鲜可以饱！
题虞山汪伯琛蜗隐庐遗诗后二首 其一
曹家达（清代）

三十年华过鸟催，年时謦唾尽琼瑰。玉楼一赴文章贵，长吉公然是鬼才。
邻家晓鸡
仇远（元代）

严城鼓角送钟声，顷刻三更四五更。
却是邻家鸡唱准，不差消息已天明。
枕上闻子规二首
杨万里（宋代）

半世征行怕子规，一闻一叹一沾衣。
如今听著浑如梦，我自高眠汝自啼。
题宫人图
唐肃（宋代）

洗花染线刺春罗，凤翼双飞锦作窠。
暂起非关针力倦，海棠时节困偏多。
走笔和萧推官迎提举承议 其一
彭汝砺（宋代）

青山远远水回回，初见钟陵城上台。将迎不独儿童喜，杨柳看人亦眼开。
赠李司空妓
刘禹锡（唐代）

高髻云鬟宫样妆，春风一曲杜韦娘。
司空见惯浑闲事，断尽苏州刺史肠。(苏州 一作：江南)
禅人并化主写真求赞
释正觉（宋代）

衲僧顶相，不可近向。
俯而九渊之下，仰而重霄之上。
以法界为疆，以虚空为量。
闹市里释提洹因，百草头俱胝和尚。
和张器先十绝
杨万里（宋代）

不随俗子作蝇营，深入书林寄此生。
已与杜郎争笔阵，更傅俟喜有诗声。
次韵赵去华提干夏日杂兴七首
苏泂（宋代）

贫甚谁传辟谷方，闭门饮水自徜徉。
无求无欲无魔恼，月白庭空一炷香。
秋过相思寺
贯休（唐代）

见说相思寺，今来似有期。瘴乡终有出，天意固难欺。

昼雨先花岛，秋云挂戍旗。故人多在蜀，不去更何之。
醉归
陆游（宋代）

持酒江头到夕霏，愁城顿觉解重围。
澄波宜月移船看，醉面便风走马归。
末路已惊添白发，故人频报上黄扉。
强随官簿真成嬾，乞我吴松旧钓矶。
感旧
释文珦（宋代）

山川虽不改，伤感自难穷。
野树浮新绿，宫花陨旧红。
两间无异气，一等是春风。
万古乘除理，谁能究始终。
挽崔舍人 其二
陈苍舒（宋代）

昔宰金渊日，获从二陆游。同朝深自喜，投袂意相稠。

□□方惊殁，公乎遽若休。佳城知有日，老泪洒西州。
悼琉球国官生梁允治金型
潘相（清代）

咄咄两官生，久米名家子。生长海天南，相隔万余里。

北学入成均，见我咍咍喜。如何两月余，相继而至此。

金生积瘵痨，初见愁难恃。梁生敏且强，勇欲追前美。

堆架洛闽书，鞭辟惟近里。手著已等身，质问忘移晷。

暇日多清吟，慨慷摩盛轨。更老顾之欢，叮咛细磨砥。

岂意命俱乖，一病长不起。天子恤远人，后先赐恩旨。

葬之利禅庵，厥茔亦修理。锡之养母金，高堂供滫瀡。

两生素心人，存没总相倚。九泉更奚尤，得兹亦幸矣。

嗟余何所缘，挟册来槐市。骑驴六七年，有如萍泛水。

值生四人来，遴师慎择使。相逢喜盍簪，意气谐商徵。

谁知欢聚场，忽成忧患垒。人生天地间，合离各有以。

况与异国人，结契宁漫尔。先笑后号咷，毋乃太遄驶。

独坐不能眠，侧听魂在几。叹息遂成诗，感念何时止。
咏德诗三首 其二
张翼（两汉）

灵飙起回浪，飞云腾逆鳞。苟擢南阳秀，固集三造宾。

缅怀结寂夜，味藻咏终晨。延伫时无遘，谁与拂流尘。

眇情寄极眄，萧条独遨神。相忘东溟里，何晞西潮津。

我崇道无废，长谣想义人。
颂古七首
释道谦（宋代）

贤圣劫来未曾杀，而今断这一刀休。
果然葛怛胸中落，笑杀灵山老比丘。
李总干遗诗十四句师於一句之下加颂七句
释印肃（宋代）

我要警昏迷，迷人愈见疾。
九年面壁坐，不露一毫厘。
法说无可说，机陈不二机。
个中若不会，学取须菩提。
送唐待制子方北使
梅尧臣（宋代）

王命来天外，阏氏坐帐中。
仪虽聘邻国，礼岂异和戎。
汉使方持节，胡人自带弓。
唯应沙漠凛，不减谏臣风。
郊庙歌辞。让皇帝庙乐章。奠币
李舒（唐代）

惟帝时若，去而上仙。祀用商舞，乐备宫悬。

白璧加荐，玄纁告虔。子孙拜后，承兹吉蠲。
春兴 其五
黎景义（明代）

杨柳青青江水平，黄鹂空啭旧春声。

沾襟正叹人间事，小隐堪春世上情。三径萧条应自往，五湖烟景有谁争。

荣枯尽寄浮云外，不觉前汀月又生。
颂古一○一首
释子淳（宋代）

寂光影里现全身，贵异天然迥出伦。
家富儿奴偏得力，夜分灯火照西邻。
汴梁寻宋故宫遗址 其二
舒位（清代）

当年镫火下樊楼，忍把杭州作汴州。桥上鹃啼新法变，江边马渡旧京收。

石欹艮岳天难补，帘飏离宫鬼自钩。一事辘轳惆怅甚，宣和书画不曾留。
水调歌头（武昌南楼落成，次王漕韵）
李廷忠（宋代）

抚景几今古，遗恨此江山。百年形胜，但见幽草杂枯菅。多少名流登览，赖有神扶坏栋，诗墨尚斑斑。风月要磨洗，顾我已衰颜。

擎天手，携玉斧，到江干。一新奇观，领客觞咏有馀闲。烟草半川开霁，城郭两州相望，都在画屏间。便拟骑黄鹄，直上扣云关。
与林铁崖
周亮工（清代）

强项吾徒贱，群侯勿遽嗔。热官思已熟，冷灶耻相因。

客泪霜前满，天心逮后真。刍尼朝有喜，一室已回春。
青虫
杨维桢（元代）

青衣虫，平生读书孝与忠，天子赐第蓬莱宫。
东归执笔琼台阙，劝进天平犯天戎。
青衣虫，献策海岛计亦穷，刘家军师邮汝容。
青衣虫，悔不为白头蠹老死文字中。
丁亥四月十四日陪尚书公泽民游祥符寺分得煖字
汪克宽（元代）

芙蓉六六森如铲，乘舆登临寄疏散。绿沈灵湫老龙蛰，翠护祇园新竹短。

山乐鸣空石洞寒，金鸡舐鼎丹炉暖。藓瘢拂拭读残碑，一浴灵泉客尘浣。
又水仙 其二
徐积（宋代）

为买蟠桃海上花，明珠满载玉龙车。蓬山诸子须相问，笑指烟波是我家。
頍弁
佚名（先秦）

有頍者弁，实维伊何？尔酒既旨，尔肴既嘉。岂伊异人？兄弟匪他。

茑与女萝，施于松柏。未见君子，忧心奕奕；既见君子，庶几说怿。

有頍者弁，实维何期？尔酒既旨，尔肴既时。岂伊异人？兄弟具来。

茑与女萝，施于松上。未见君子，忧心怲怲；既见君子，庶几有臧。

有頍者弁，实维在首。尔酒既旨，尔肴既阜。岂伊异人？兄弟甥舅。

如彼雨雪，先集维霰。死丧无日，无几相见。乐酒今夕，君子维宴。
滴翠峰
陈岩（宋代）

春气薰空草木浮，绿云冉冉起山头。
岚光浥翠浓於染，润入衣襟冷欲秋。
黄朝散挽诗 其二
朱长文（宋代）

江湖尝佩左符归，一卧漳滨素愿违。平日华旌过里巷，此时丹旐下岩扉。

群峰拱揖开新穴，万木森罗长旧围。伫看于门驱驷马，想应丘陇亦光辉。
大观宗祀明堂五首
佚名（隋代）

交于神明，内民为贵。
外致其文，亦效精意。
嘉玉既陈，将以量币。
肃肃雝雝，惟帝之对。
句
彭天益（宋代）

鸾山配凤岭，金水对银阬。
寄题张正国斗斋
陈文蔚（宋代）

蒲团竹几炷熏炉，胜读平生未见书。
酌古量今会文夜，清风明月四窗虚。
和王安之少卿秋游
邵雍（宋代）

春夏而来可作诗，虽然可作待何为。
屡空滥得同颜子，历物固难如惠施。
风月情怀无奈处，云山意思不胜时。
一歌一咏聊酬唱，敢拒安之与静之。
禅人并化主写真求赞
释正觉（宋代）

是兮不是，别兮不别。
水冷涵秋，山寒带雪。
传家之印兮中间无文，常用之针兮两头无穴。
游世之身云月閒，说禅之口河汉决。
自然随顺因缘，向道不乖时节。
大社观献捷诗
白居易（唐代）

淮海妖氛灭，乾坤嘉气通。班师郊社内，操袂凯歌中。

庙算无遗策，天兵不战功。小臣同鸟兽，率舞向皇风。
疏帘淡月 题李晨兰女史“茶烟煮梦图”
孙云凤（清代）

蕉阴竹影。并搅碎斜阳，雨晴庭院。静倚妆台，衣怯软罗寒浅。

凤团初熟瓶笙沸。悄无人、绣帷低捲。星眸乍合，云鬟半堕，绿窗吟倦。

又何处、西风吹断。正池生谢草，花开江管。绿水冰泉，肯许烦襟同浣。

凭谁唤醒灵心问。望吴江、波阔天远。碧烟空绕，清香漫惹，画屏秋晚。
临江仙（寿六十二）
彭子翔（宋代）

佛说波斯王此岁，衰颜羞见河流此首楞严。翁今丹脸发光浮。毗卢金色界，烂熳菊花秋。

七个明朝方九日，年年税在今朝。八千秋老又从头。明朝无尽在，蝴蝶不须愁。
咏史上·扬雄二首
陈普（宋代）

展禽未必非龚胜，孤竹犹将笑薛方。
可怪扬雄非桀犬，一生终倚桀门墙。
酴醾
严粲（宋代）

东风暖迸龙蛇起，丽日晴烘玉雪香。可惜开时春向晚，不教桃李见清芳。
题用拙斋
牟巘（宋代）

柿林园里伾文党，金谷丛中石贾尘。漫说愚溪诳当世，苦将巧宦目他人。

何如杜老幽居处，一似无怀太古民。说道书斋名用拙，可存吾道乐吾真。
和黄立轩梅诗十首 其二
萧立之（宋代）

不肯托根桃李场，千林摇落正孤芳。莫将香影生分别，说著香时影亦香。
点绛唇
俞灏（宋代）

欲问东君，为谁重到江头路。断桥薄暮。香透溪云渡。

细草平沙，桥入凌波步。今何许。怨春无语。片片随流水。
冬日书怀 其一
何佩芬（清代）

瘦尽年来影，愁魔与病魔。霜飞鸦背冷，风急雁声多。

红树明残照，青山淡远波。无穷惆怅事，搔首发长歌。
送别程明士
冒襄（清代）

程君一生湖海客，慷慨悲歌古无匹。当代谁人更游侠，意气纵横称第一。

余也愁病隋堤别，片言相托成胶漆。忆昔君家蜚语连，竹林大阮真可怜。

孤身七入蜚狐塞，独夜长歌《猛虎》篇。保孤全宗果不易，此事已有千人传。

月明跌荡旗亭肆，握手秋宵论往事。阙下将为汗漫游，座间不露英雄气。

余也有子趋燕台，何时振融还归来。托君之语语何骤，此意敢望常人哉。

西风萧萧日将夕，满目骊歌留不得。为我须乾白玉壶，因君一拓黄金戟。
河中使君修撰陆公挽辞三首
王安石（宋代）

前旌一幅粉书名，行路知君亦涕零。
遂失词人空甫里，谩留悲涕老华亭。
主张寿禄无三甲，收拾文章有六丁。
归处仙龛终不远，新坟东见海山青。
天问补
周霆震（元代）

贝丘豕立俄人啼，淮水失却巫支祁。万牛腥闻红帕首，天狼反被青云衣。

坞金递遣髑髅守，日注鬼箓停生机。风尘展转逾十载，意者天怒民浇漓。

故令六合日颠倒，人类灭尽将无遗。云胡玉毁石自若，荧惑扬彩三阶微。

沣兰无实荃蕙化，蹠蹻往往嗤随夷。奸凶残忍源源出，福善祸淫殊反易。

杀人白昼临通衢，长剑大刀争割食。东家处子西家搂，父母吞声泪偷滴。

书生平日苦自信，坐谈性命成迂僻。有人抱膝吟草庐，夜梦史迁紬秘书。

共工举头天柱折，五丁凿石岷峨枯。有穷飞箭落九日，防风戮骨雄专车。

跨秦历汉凡几劫，宇宙戏掷犹摴蒱。君不见邯郸空国长平陷，又不见焦土咸阳总冤滥。

区区反覆焉足云，老天为质由来闇。
郊居吟
释行肇（宋代）

静室簾孤捲，幽光坠露多。
径寒杉影转，窗晚雪声过。
茗味沙泉合，鑪香竹霭和。
遥怀起深夕，旧寺隔沧波。
题胡欧庵诗钞后
施国祁（清代）

多能天遣秀羸偿，倦客吟镫半倚床。静里维摩聊示疾，愤来元倚竟成狂。

逸民待刻碑头字，回陌难钞《肘后方》。扶病重寻石湖赋，夜深深礼大医王。
和答友人二首 其一
李之仪（宋代）

比日逢春社，占龙得贲山。虽能素愿合，未放老身閒。

家世绵延远，功名指顾间。自应天有助，一到一开颜。
仆罢官东归过杭州寓六游堂而楼阁倚空江山在
毛滂（宋代）

道人送客过林扃，先识穿云拄杖声。
内苑深居无一念，东堂久阔尚余情。
且欣能善将军饭，未怪频翻吏部羹。
小住家风殊不恶，一江明月看潮生。
慈湖夹阻风
苏轼（宋代）

捍索桅竿立啸空，篙师酣寝浪花中。
故应菅蒯知心腹，弱缆能争万里风。
此生归路愈茫然，无数青山水拍天。
犹有小船来卖饼，喜闻墟落在山前。
我行都是退之诗，真有人家水半扉。
千顷桑麻在船底，空余石发挂鱼衣。
日轮亭午汗珠融，谁识南讹长养功。
暴雨过云聊一快，未妨明月却当空。
卧看落月横千丈，起唤清风得半帆。
且并水村欹侧过，人间何处不巉岩。
和曾守东郊赏梅兼送范子芬
曹勋（宋代）

溪曲山横动晓光，天开玉雪照崇冈。
不妨花陌依微雨，为洗春风澹薄妆。
送别休歌河满子，相思留待返魂香。
坐中客已无肠断，何况离声更抑扬。
挽傅奉议三首 其一
赵鼎臣（宋代）

行义推乡里，才华动搢绅。六经常自醉，一室故安贫。

未觉蒲轮晚，俄悲薤露新。他年儒学传，莫谓史无人。
赠雁木堂李烟客曾宅师诸公结社参究四首 其一
释道丘（明代）

般舟三昧舍安逸，吾佛翘勤七日立。猛然截断小胡床，一个蒲团何待七。
辽海舟中 其五
释今无（明代）

沧溟十万里，日日石尤风。归梦寒难达，悲心久易穷。

星飞人面白，蜃出海灯红。惟有无生理，安危自可通。
和范待制秋兴
陆游（宋代）

睡脸余痕印枕纹，秋衾微润覆炉熏。
井桐摇落先霜尽，衣杵凄凉带月闻。
佛屋纱灯明小像，经奁鱼蠹蚀真文。
身如病骥惟思卧，谁许能空万马群。
秋日有作二首
曹勋（宋代）

秋暑强如三伏时，午云不动涨炎晖。
晚来忽作一霎雨，喜有新凉入客衣。
三月十八日雨后访张二十五以诗见寄次其韵
范祖禹（宋代）

池上鱼相乐，林间鸟不惊。
雨余荷气湿，风动水纹生。
俗客心犹爽，高人兴自清。
何时作邻里，卜宅翦榛荆。
思乡
周维德（清代）

镜湖东，结茅屋，湖上波光映楼绿。楼上曾藏万卷书，是我先人手自著。

当时捉笔疑风雨，年年恐逐蛟龙去。何日重回湖上舟，摊书还卧楼上头。
浮春涘花舟
杨闱（明代）

海上花客摇花柁，载得盆葩三百朵。几根寸竹何萧疏，数个矮松多磥砢。

罗汉头将金剪修，杨妃足把香泥裹。主客平分五六株，急诔花神呼白堕。

有人皤鬓号高阳，范园谈噱如刘跛。斟茶细嚼黄龙芽，尝新屡索昆仑果。

所嗟花事正躝跚，青帝长门今欲锁。栽云种露总明年，四月岩春迟似我。

花客收花笑别予，拣馀亦胜閒瓜果。松长犹能结阵阴，竹高堪作约书笴。

不知上苑留不留，明朝准发长安舸。
题溧阳市
仇远（元代）

万家大县旧留都，一派中江入太湖。
缩项鱼肥人鱠玉，长腰米太客量珠。
府分南北寒芜合，桥直东西夜市无。
却是旗亭浮蚁美，杖头能费几青蚨。
述志赋
胡天游(元)（元代）

繄余生之碌碌兮，承祖考之馀辉。
方髫年而志学兮，思踵武于辉徽。
丁文运之再昌兮，期一举而遂志。
何中道之多艰兮，终抱志而莫展。
霜毛飒以垂领兮，惧五十而无闻。
挟陈编以私淑兮，庶弗坠于斯文。
嗟蚩蚩之世俗兮，纷贱目而贵耳。
顾区区之鲁人兮，尚弗知乎尼父。
青黄眩而莫分兮，美恶混而相同。
计微功于呻诵兮，希速化于颛蒙。
朝卑辞以致币兮，夕怠色而忘礼。
群飞点而玉涴兮，众口烁而金毁。
毛嫱靓立而自扬兮，曾不伸乎蹇修。
投双璧以行媒兮，反效颦之是求。
谓骅骝为下乘兮，以款段为疾走。
揖歌采于道周兮，登珷玞于犀椟。
般纷纷其得志兮，长裾曳地济济而相望。
俛争食于鸡鹜兮，仰阔视而扬扬。
余方索居孑立而无与俦兮，聊逍遥乎林下。
睇浮云以舒啸兮，倚翠竹而为伍。
崇丘纷其枳棘兮，时览德而踟躇。
哂饥鸱之疾盻兮，攫腐鼠而嚇馀。
龙门崒嵂以干云兮，亦何往而不我。
偕彼瞡瞡之蛙淖兮，夫岂入于我怀。
何容媚世以穷其道兮，诚有识之所嗤。
使子为倚市之娼兮，孰与夫空谷而幽居。
抚青萍以自珍兮，曰有待夫知己。
倘千金而非吾徒兮，宁挂壁而无齿。
惟圣贤之不遇兮，亦皇皇而西东。
矧吾人之数奇兮，敢背道而愠穷。
韪达观之无不可兮，付出处于流坎。
苟素志之靡违兮，又何伤乎蹙頞。
正余冠之崔嵬兮，理余瑟之铿锵。
良时钜不可以再得兮，姑从容而徜徉。
满庭芳
刘山老（宋代）

跛子年来，形容何似，俨然一部髭须。世间许大，拐上做工夫。选甚南州北县，逢著处、酒满葫芦。醺醺醉，不知明日，何处度朝晡。洛阳，花看了，归来帝里，一事全无。又远与瓠羹，再作门徒。蓦地思量下水，浪纲上、芦席横铺。呵呵笑，睢阳门外，有个大南湖。
和宇文内史春日游山诗
庾信（南北朝）

游客值春辉。
金鞍上翠微。
风逆花迎面。
山深云湿衣。
鴈持一足倚。
猿将两臂飞。
戍楼侵岭路。
山村落猎围。
道士封君达。
仙人丁令威。
煮丹于此地。
居然未肯归。
社雨
杨万里（宋代）

时节从来好雨知，今朝社日顿霏微。
落花只得春风舞，湿却残香不得飞。
苏幕遮
杨泽民（宋代）

日烘晴，风却暑。帘幕中间，紫燕呢喃语。嫩竹新荷初沐雨。曲槛幽轩，四面明窗举。

夏初临，春又去。不愿封侯，祗怕为羁旅。溪上故人无恙否。欲唱菱歌，发棹归南浦。
病中谢张簿阳字韵诗
晁说之（宋代）

药有一君元长厚，病教五鬼逞狂阳。
公诗可但能除疟，万痾都如律令忙。
玉女迎春
彭元逊（宋代）

浅入新年，逢人日、拂拂淡烟无雨。叶底妖禽自语。小啄幽香还吐。东风辛苦，便怕有、踏青人误。清明寒食，消得渡江，黄翠千缕。
看临小帖宜春，填轻晕湿，碧花生雾。为说钗头袅袅，系著轻盈不住。问郎留否。似昨夜、教成鹦鹉。走马章台，忆得画眉归去。
颂古十六首 其十二
释明辩（宋代）

我脚何似驴脚，文殊亲见无著。好个玻璃盏子，不要当面讳却。
次韵蔡挺提刑出巡将还
赵抃（宋代）

榜契推诚积有年，天渊冲跃见鱼鸢。方欣友会为愚幸，又辱诗情著意缘。

庾岭棠阴留远俗，赣川舟御若飞仙。明朝预想陪高谊，满座清风盛暑天。
分题道林宝塔送贯道先生归湖南
释宗泐（明代）

钟山禁城东，浮图出林麓。层级凌紫烟，虚檐交翠木。

异人昔垂化，千载有遗躅。夕梦铿清钟，晨筵散华烛。

一谐湖南英，凭高旷游目。江山环帝京，形胜天下独。

安知复遄迈，怅焉此遐瞩。寒日下西南，轻帆驾孤鹄。
次韵马少伊、郁舜举寄示同游石湖诗卷七首
范成大（宋代）

红皱黄团熟暑风，甘瓜削玉藕玲珑。
身谋已落园丁後，满帽京尘日正中。
【双调】折桂令　寿张德中时三月三日
舒頔（元代）

问仙娥何处称觞？帕递香罗，寿祝张郎。整整杯盘，低低歌舞，淡淡韶光。
想无愧乾坤俯仰，且随缘诗酒徜徉，乐意何长。人醉西池，月上东墙。
过今朝三月初三，昨夜长庚，书幌光含。狂客追欢，歌姬索笑，余子醺酣。
且莫说莺儿，试听他燕子喃南，此乐何堪！多君畅饮，容我高谈。
梅花翅二首
贾似道（宋代）

翅似梅花蜘蛛形，身上如同梅花片。
如此之虫亦怪哉，满场鬭胜真堪羡。
初予止诗鼎仪有约同止予援张汝弼故事以只鸡斗酒为罚鼎仪固未尝止及予破戒乃和韵见索再叠前韵并鸡酒答之
李东阳（明代）

与君同止诗，拙者最先止。至今鸡酒券，尚在诗筒里。

吟声日不绝，负约常在子。病中未遽往，顾券每自喜。

君方掩耳卧，十撼九不起。三缄偶一吷，乃辄相料理。

多言竟无益，宁使人负已。我鸡固当携，我马今秣矣。

明晨自公出，迟予金明涘。愿托鹤林翁，清风播来祀。
春尽日天津桥醉吟偶呈李尹侍郎
白居易（唐代）

宿雨洗天津，无泥未有尘。
初晴迎早夏，落照送残春。
兴发诗随迎，狂来酒寄身。
水边行嵬峨，桥上立逡巡。
疏傅心情老，吴公政化新。
三川徒有主，风景属闲人。
题京口多景楼
刘过（宋代）

壮观东南二百州，景于多处却多愁。
江流千古英雄泪，山掩诸公富贵羞。
北府只今唯有酒，中原在望莫登楼。
西风战舰成何事，只送年年使客舟。
游仙
释文珦（宋代）

吾嫌人世隘，忻同古仙伍。
寂尔契冲虚，与这相尔汝。
晨多游玉清，夕每憩园圃。
身已外乾坤，飘飘自遐举。
老学庵北窗杂书
陆游（宋代）

偶住人间遂许时，残骸自笑尚支持。
直须消破黄齑尽，始是浮生结局时。
苦乐相倚曲
元稹（唐代）

古来苦乐之相倚，近于掌上之十指。君心半夜猜恨生，

荆棘满怀天未明。汉成眼瞥飞燕时，可怜班女恩已衰。

未有因由相决绝，犹得半年佯暖热。转将深意谕旁人，

缉缀瑕疵遣潜说。一朝诏下辞金屋，班姬自痛何仓卒。

呼天抚地将自明，不悟寻时暗销骨。白首宫人前再拜，

愿将日月相辉解。苦乐相寻昼夜间，灯光那有天明在。

主今被夺心应苦，妾夺深恩初为主。欲知妾意恨主时，

主今为妾思量取。班姬收泪抱妾身，我曾排摈无限人。
矮斋杂咏二十首·独宿
华岳（宋代）

朔风号木作严霜，锦被重重冻欲僵。
夜半脚跟疑已割，梦魂安得到高堂。
木樨有怀赵十
韩淲（宋代）

桂树丛生花发时，雨垂风约更相宜。休将睡眼寻常看，漫说吟情未易知。

我岂东西思领会，君应彼此较襟期。冠秋轩与山堂近，红玉香消翡翠卮。
昌甫前诗见简方和去未达间再於岩叟处见后诗
陈文蔚（宋代）

章泉相去每相思，多谢交情不见遗。
缱绻方赓前日句，联翩又读后来诗。
梅方迎腊多投好，菊已凌霜不入时。
大抵世情皆若此，吾侪真结岁进知。
摸鱼儿·咏虫
况周颐（清代）

古墙阴、夕阳西下，乱虫萧飒如雨。西风身世前因在，尽意哀吟何苦。谁念汝。向月满花香，底用凄凉语。清商细谱。奈金井空寒，红楼自远，不入玉筝柱。
闲庭院，清绝却无尘土，料量长共秋住。也知玉砌雕栏好，无奈心期先误。愁谩诉。祇落叶空阶，未是消魂处。寒催堠鼓。料马邑龙堆，黄沙白草，听汝更酸楚。
京师次韵邵泽民忆拟江梅花
赵鼎（宋代）

忆并条山访云屋，渡水凉飙散芬馥。一枝璀璨端可人，步绕微吟揩病目。

作意题诗向我夸，只今窗户知谁家。伶俜瘦马京尘恶，障面羞看檐上花。
华州西溪
宋祁（宋代）

山近重岚逼，溪长匹练分。
霁波平撼日，寒崦侧藏云。
弄荇鱼差尾，投汀鹭列群。
如何去寻丈，尘路已纷纷。
周岐东大令以菩提纱见赠赋谢
钱楷（清代）

商飙一夜飞海南，木叶吹堕山华龛。诗人怀抱溢秋思，华笺不尽番两三。

菩提有树本无树，此心难效枯禅参。弭棹何来故人惠，启缄先觉清风含。

叶大如掌纹碎琐，筋细萦发痕{矜}鬖。洁白一片雉尾展，莹薄数叠蝉翼惭。

玉华刻楮宋人拙，僧房肄柿韩公憨。蚀处成文岂饱蠹，声闻下笔如食蚕。

强名曰纱未称实，更无方空渗墨酣。得非西天贝多树，光明无碍佛日涵。

祖师初来译象载，皮纸木笔穷云岚。移根讲树入震旦，一一书尽莲花函。

绿阴转思树头合，光孝寺古枝毵毵。六丁欲拔几劫火，到今生意犹潭潭。

空山落叶遍狼藉，沙弥扫地还搜探。俗眼好奇遂矜衒，骚人墨客珍云蓝。

古来绳简变麻竹，翻新制样工巧谙。书家辈出更踵事，灾及绢素供幽耽。

织杵浆硾遍寰宇，海东纸贵争取甘。祇林丛树逮爬剔，菩提示证宁非贪。

顾以朽腐化有用，悟兹物理齐庄聃。世无竺鸠阐经藏，艺林收贮穷书蟫。

风月句好吟册满，簪花体写石墨媕。㜑罗音偶订梵字，般若经或书茅庵。

儒童菩萨取材一，此论可矫辟佛谈。我来炎徼滞水驿，篷窗枯坐如瞿昙。

绮语不洗都自净，笔床墨匣炉香馣。文字缘深感持赠，翰墨理妙思叽唅。

为政不伤令清白，胡威绢比君也堪。作诗谢声口翻偈，片{巾乏}突过山如篸。
闻望之解舟
王安石（宋代）

子来我乐只，子去悲如何。
谓言且少留，大舸已凌波。
闇黮虽莫测，皇明迈羲娥。
修门归有时，京水非汨罗。
梓州与温商夜别（一作夜别温商梓州）
陈羽（唐代）

凤凰城里花时别，玄武江边月下逢。客舍莫辞先买酒，

相门曾忝共登龙。迎风骚屑千家竹，隔水悠扬午夜钟。

明日又行西蜀路，不堪天际远山重。
八月七日被命上会稽沿途所历拙於省记为韵语
魏了翁（宋代）

吴会元从二郡呼，今将吴会指姑苏。
稽山当取旧经说，禹穴难凭遁甲图。
过关山
杨时（宋代）

岁律行将暮，飚风凌九垓。
山深人寂寞，路远马虺隤。
幽意从谁展，愁怀殢酒开。
衰迟仍惜日，投晚独徘徊。
颂古十八首 其二
释宝印（宋代）

手按吹毛岂易为，两堂要活死猫儿。赵州上树安身法，多少傍人眼搭眵。
别后与赵元默言怀四首 其二
湛若水（明代）

嘐嘐嗟断金，悠悠结同心。同心苟不固，胶漆亦未深。

杯酒出肺腑，按剑起知音。朝为鱼水欢，暮为商与参。

同学张陈子，干戈竟相侵。去去请息交，鸥盟蚤当寻。

钟期或未死，吾且囊吾琴。
即事示儿辈
陆游（宋代）

今岁霜迟殊未寒，篱东乌桕叶才丹。
病轻渐喜免求药，老甚难夸能据鞍。
邻舍僧贫分米少，酒坊人熟督钱宽。
晚来笑向儿孙说，且得无生一话团。
山中怀友
白珽（元代）

几年音问绝，此夕更关情。
寒雨人孤坐，残灯雁一声。
干戈犹故国，贫病自空城。
惟有琴堪诉，愁深弹不成。
李丞相纲生朝三首
张元干（宋代）

炎景生贤佐，三朝火王时。
德威虽敌畏，忠荩只天知。
安国惊何久，收功会有期。
他年调鼎地，黄发属公师。
韩中丞丰水园
葛昕（明代）

稷下仙洲几曲深，千层荷气笼幽岑。高松密结藏雄阁，修竹阴森带瑞禽。

百和香凝清客兴，数峰翠叠远人心。乘槎不尽回溪绿，杳蔼烟光海色临。
颂证道歌·证道歌
释印肃（宋代）

二十八代西天记，祖祖相传无别智。
唐朝八定四空禅，有为不达真空位。
小诗七首寄养蒙兼呈景骏 其五
陈渊（宋代）

才疏不下孔北海，道广更师陈太丘。世路风波无着处，却寻真隐得清游。
昌甫题徐仙民诗集因和韵两篇 其二
韩淲（宋代）

东南蟠海峤，天也斲閒民。岁月高侪侣，江湖竞比伦。

杨刘万代手，温李再生身。雪跨水悬处，游魂不见人。
围田
王祯（元代）

度地置围田，相将水陆全。万夫兴力役，千顷入周旋。

俯纳环池地，穹悬覆幕天。中藏仙洞秘，外绕月宫圆。

蟠亘参淮甸，纡回际海壖。官民皆纪号，远近不相缘。

守望将同井，宽平却类川。隰桑宜叶沃，堤柳要根骈。

交往无多径，高居各一廛。偶因成土著，元不畏民编。

生业团乡社，嚣尘隔市廛。沟渠通灌溉，塍埂互连延。

俱乐耕耘便，犹防水旱偏。翻车能沃槁，瀽穸可抽泉。

拥绿秧锄后，均黄刈穫前。总治新税籍，素表屡丰年。

黍稌及亿秭，仓箱累万千。折偿依市直，输纳带逋悬。

岁计仍馀羡，牙商许懋迁。补添他郡食，贩入外江船。

课最司农绩，治优都水权。富民兹有要，陆海岂无边。

祈奏载芟咏，报歌《良耜》篇。降穰今若此，蒙利敢安然。

壤土常增筑，风涛每虑穿。积储趋日用，防□废宵眠。

击鼓供惟急，苫庐守独专。本为凭禦护，或未免灾愆。

谁念农工苦？惟知粒食鲜。并将农谱事，编纪作诗传。
过大桥并出界偶成四绝寄邵阳父老
赵鼐（宋代）

邵阳拙政一年余，不暇精思及远图。
且了眼前无饿殍，家家温饱是良谟。
送广东宪陈均二首
李昴英（宋代）

十五年间再绣衣，幡然一出浩然归。
囹空但欲全人命，纲打谁能避祸避。
壬巧交攻邪害正，丁铁奏免是成非。
离亭父老遮如堵，莫驻春江去棹飞。
戏和刘雪巢题壁韵
刘翼（宋代）

吟怀祗怕俗尘迷，若慕唐人也自痴。
要识性情根极处，请观三百五篇诗。
重过河沙有感
陆德蕴（明代）

白鹤沙头水自波，扁舟曾载夕阳过。
东风一路蘼芜绿，添得春愁别后多。
赠玉岩二绝 其二
林颜（宋代）

瞥然飞电□双瞳，短褐长绦如瘦松。白玉岩中无一事，为君题作玉岩翁。
次韵赵帅四首
陈造（宋代）

自昔繁雄地，芜城压锦城。
惟公工活国，上课已蜚声。
富庶几当日，调虞属老成。
归应演周颂，宗祀奏维清。
观张中乐书大字
梅尧臣（宋代）

芝旭驰名世有孙，大书如晓过秋原。
长松怪柏皆成炭，豫氏观傍不解吞。
同元美与诸比部早夏城南放舟 其五
李攀龙（明代）

春归兴不孤，胜地此相呼。公等称词伯，余将混酒徒。

山光含浩荡，秋意飒江湖。乐事关穷达，浮生敢自诬。
过应山县吊杨忠烈公
乔莱（清代）

呜呼！有明神宗之季国卼臲，光宗继之更短折。维时先生官给宗，顾命乃与大臣列。

防微肩巨定大计，选侍移宫一朝决。再起中丞赴双阙，大柄已被阉人窃。

干儿义孙满庙廊，二十四罪愤所切。赤县争高宦者祠，彤庭遍染中丞血。

讵有婪赃杨大洪，舍人宁死心如铁。或言汉之厨顾洁其名，唐之牛李营其穴。

宋之洛蜀明东林，党祸纷纷蹈覆辙。封疆已被门户误，遂讥先生太激烈。

我谓此言殊不然，藉口保身附明哲。假使当年稍媕婀，张禹孔光更何别？

君子岂能误国家，目为党人正气绝。呜呼！正气绝，国乃灭。
雪中与长文景仁会西阁
刘敞（宋代）

梁山风与雪，岁暮自峥嵘。误逐沧浪叟，飞来白玉京。

屯云紫微阁，叠壁九重城。更挹浮丘袂，端令俗眼惊。
次吴菊潭八月十四夜韵二首
叶茵（宋代）

来夕九秋半，月同心迹清。
已知千里共，祗欠一分明。
流水往来影，幽人今古情。
撞钟先得句，尘世不须惊。
风琴
张方平（宋代）

露华月色澹轩庭，风过时同从籁鸣。谁挂机心在弦索，有弦宁更有全声。
昭君出塞行
刘才邵（宋代）

晓钟传箭金门开，翠裘玉几高崔嵬。蕃官膜拜领天语，玉颜忍泪青娥摧。

尘昏金翠风鬟乱，琵琶难写重重怨。回望秦关烟雾深，心魂暗逐么弦断。

大阉当国国势卑，坐致匈奴辄轻汉。请婚荐女不自惭，画师微罪翻深按。

虽然责赂变真质，却为宫中去尤物。正似渠成秦利厚，反间之辜宜特宥。

汉皇傥有帝王资，尽戮奸谀赏延寿。
木兰花慢·别西湖两诗僧
卢祖皋（宋代）

嫩寒催客棹，载酒去、载诗归。正红叶漫山，清泉漱石，多少心期。三生溪桥话别，怅薜萝、犹惹翠云衣。不似今番醉梦，帝城几度斜晖。
鸿飞。烟水弥弥。回首处，只君知。念吴江鹭忆，孤山鹤怨，依旧东西。高峰梦醒云起，是瘦吟、窗底忆君时。何日还寻后约，为余先寄梅枝。
葬妻京岘山结庐龙目湖上
宗泽（宋代）

一对龙湖青眼开，乾坤倚剑独徘徊。
白云是处堪埋骨，京岘山头梦未回。
癸卯兵乱吾州文庙祭器乐器散逸无遗
刘崧（元代）

百年礼乐化齐民，孔庙彬彬器数陈。笾豆飘零钟磬毁，逾河蹈海更无人。
霍将军歌
佚名（魏晋）

四夷既护诸夏康兮。
国家安宁乐无央兮。
载戢干戈弓矢藏兮。
麒麟来臻凤皇翔兮。
与天相保永无疆兮。
亲亲百年各延长兮。
首正有感二首
陈藻（宋代）

忆昔吾乡入首正，衩衣街断小书生。
紫衫来去今无几，恰似当年冠带行。
高阳台 自题停琴伫月图小影
吕采芝（清代）

鹤友琴交，云盟月契，也曾自许清幽。桐叶风翻，泠然已是新秋。

轻绡漫试罗襦薄，恨年光、总付悠悠。问长空、一样清辉，为恁迟留。

从今忆昔都如梦，自赏音人去，未谱清讴。云暗银屏，凭栏触目牵牛。

今生命薄原如纸，又何消、写出新愁。最堪怜、石上三生，缘在情休。
寄题贺州甑山亭
郭祥正（宋代）

贺州城西丹甑山，一亭遥插紫云间。龙墀让策名犹在，鹤驭凌风去不还。

善政再应来瑞物，胜游安得伴酡颜。元戎词翰镌金玉，千古长如碧涧潺。
郊行即事二首 其二
林希逸（宋代）

老树菌生铺兔目，断蹊泥湿印牛蹄。山僧渡水双携履，野客归村独杖藜。

群鸟争枝声上下，孤松夹涧影东西。行吟注意搜诗料，欲近前溪路忽迷。
筠庄落成分韵得意字
李弥逊（宋代）

离离颔下髭，短白不可薙。
焉能老行路，结屋聊自芘。
溪横众山绕，左右松竹翳。
山华如幽人，得秀不取媚。
客来饮以漓，累觞亦复醉。
欲眠子姑去，自占十亩翠。
不为沟壑忧，不作子孙计。
旁观在笑之，不解个中意。
山游限韵
刘正谊（清代）

越峰万叠清，高与苍穹薄。烟云互隐现，盘郁列岩壑。

兹山卧南隅，芙蓉擎千萼。两崖界清溪，石发细可擢。

沿流陟崔巍，飞翠眉边落。危磴空际悬，修绠差相若。

翻疑太古初，神工巧空凿。纡回得平衍，心目悠然拓。

古杀围松杉，疏钟度寥廓。山僧宿所谐，不厌逢迎数。

妙谛竖拂诠，尘襟汲泉濯。卓午日影圆，幽奇导我索。

老藤蛟虬盘，怪石虎豹攫。湍激金铁撞，禽喧丝竹作。

岚封洞杳冥，藓蚀碑斑驳。奋力蹑崇冈，忘疲循略彴。

海气忽吹来，天风唳孤鹤。视听乃一新，斯游良可乐。

归途眷林峦，斜阳红半角。揽胜有前期，更订山灵约。
题张若澄翠嶂观泉图
弘历（清代）

翠色屏垂玉色绅，平湖汇处石磷磷。盘山记得天成寺，曾作图中对瀑人。
偶戏
秦观（宋代）

偶戏失班龙，坐谪昆仑阴。
昆仑一何高，去天无数寻。
嘉禾穗盈车，珠玉炯成林。
天飘时一拂，清哀动人心。
一面四百门，宫谯云气侵。
阙然竹使符，难矣暂登临。
群仙来按行，怜我久滞淫。
力请始云免，反室岁已深。
亲朋喜我来，感叹或沾襟。
尘寰君勿悲，殊胜巢嶔崟。
听外话皋亭桃花之胜
何佩玉（清代）

春波浩荡风泠泠，扁舟结伴来皋亭。閒鸥静鹭解迎客，兰桡直到花边停。

一株秀而整，穿云蟠过青山顶。一株艳而娇，欹斜暗束青山腰。

日丽霞衣翻片片，何处东外识人面。漫天匝地卷红潮，花郁峰郁都不辨。

一重花护一重山，珊瑚倒插翡翠环。但愁封姨扫作胭脂雪，胜游肯放金樽閒。

望中红白疏密向背不可数，仿佛身入流水天台间。

千枝万枝迷处所，山欲出云花不许。华鬘世界净红尘，惟听仙禽空际语。

感君话旧向晴窗，茶嫩香清蝶影双。游女如云花似海，便思打桨泛春江。
双雁儿
杨无咎（宋代）

休惊明日岁华新。且喜得，又逢春。北堂歌舞奉慈亲。顺遐龄，等大椿。

□□□□□□□。□□□，□□□。□□□□□□□。□□□，□□□。
春居杂兴·两株桃杏映篱斜
王禹偁（宋代）

两株桃杏映篱斜，妆点商州副使家。
何事春风容不得？和莺吹折数枝花。
富村翁
李开先（明代）

家世本山丘，事业惟田畴。
经年一到县，半生不到州。
赴斋乘牝一，宰社椎肥牛。
爟干一雨足，谈笑复歌讴。
多收十斛麦，心轻万户侯。
黍谷归仓廪，高声便唱筹。
历书不会看，何以辨春秋。
花开是春种，花落是秋收。
晦前月如盘，朔后月如钩。
胸中无别虑，身外复何求。
吾惟曾作吏，浸淫有智谋。
若是终田舍，此老共为俦。
参政大资毗陵张公挽诗十首 其二
周麟之（宋代）

德望三朝老，才华一代宗。伟名高附凤，馀事富雕龙。

异刻惊黄玉，仙游问赤松。忽骑箕尾去，云路杳无踪。
导引·真人临御
佚名（宋代）

真人临御，实瑞集丰融。万国仰天聪。嘉礼盛礼文章焕，齐洁致天衷。笙镛六变三神格，喜备盛仪容。乾穹上达昭灵飨，庆绪蔼丕隆。阳郊报本，礼意弥勤礼。太一下威神。天临两观推三赦，庆祉被臣民。徽名荐册缛仪陈。盛节焕书筠。涂歌邑诵扬徽懿，鼎命协惟新。
隗嚣
陈造（宋代）

诸父论情是至亲，若为见卖苟全身。
发崔冤魄旋无憾，眼见君侯杀伯春。
句 其二
李元膺（宋代）

蓼花无数入船窗。
昭德皇后挽歌词
权德舆（唐代）

淮水源流远，涂山礼命升。往年求故剑，今夕祔初陵。

鸾镜金波涩，翚衣玉彩凝。千年子孙庆，孝理在蒸蒸。
破山寺偶题
胡应麟（明代）

高禅何处寻，杖屦入祗林。古寺无人到，虚堂落叶深。

溪光经雨灭，瀑响过云沈。兀兀绳床客，谁明定慧心。
简州
程敦临（宋代）

郡城好处西州无，两江回合东南隅。江平浪稳去自在，净色浸透银蟾蜍。
次韵晁单州诗六首 其六
刘攽（宋代）

贵公门地多阴德，庆事今君大乐生。爱子桂枝新上第，弄孙兰茁始书名。

拨弓试复穿杨叶，负鼎何妨待鹄羹。不似淮阳多病守，十年卧閤见交情。
送庐陵王月窗秀才之武昌谒秋壑贾侍郎
宋伯仁（宋代）

一緉芒鞋一橐诗，等闲西上欲何之。青原山下家虽远，黄鹤楼前笛未吹。

秋壑最宜秋到后，月窗当趁月明时。问君如见调羹手，说寄梅花寄阿谁。
豫庵三端诗·蝉竹
岳珂（宋代）

气并阴阳正，仁无雨露偏。
阖开知有地，奇耦自潜天。
虽焕双纹异，仍存一节坚。
薰风动蝉腹，槐绿又鸣弦。
水龙吟
赵彦端（宋代）

春溪漠漠如空，望中只与新愁去。何知尚有，烟间余怨，洛津闲赋。已瘦难丰，久离重见，好春如许。念海棠未老，荼＿欲吐。且莫恨、风兼雨。

休问无情水驿，载幽怀、小桡轻船。君看睡起，平阶柳絮，入门花雾。才尽无奇，客残如扫，一尊谁举。怅行云断后，只应梦里，有澄江句。
句
孙子肃（宋代）

揖仙亭上观秋涨，坐我吴江云水乡。
九曲櫂歌十首
白玉蟾（宋代）

几点沙鸥泛碧流，芦花两岸暮云愁。
鼓楼岩下一声笛，惊落梧桐飞起秋。
登谯楼
章甫（宋代）

老大心虽懒，登临眼尚明。
水流春后暖，楼迥晚来晴。
翔集鸠无数，归飞雁一鸣。
阑干成独倚，愁绝莫云平。
饯唐州高使君赴任
苏颋（唐代）

永日奏文时，东风摇荡夕。浩然思乐事，翻复饯征客。

淮水春流清，楚山暮云白。勿言行路远，所贵专城伯。
以庐山所产天花蕈冬笋玉延饷赵季茂通判
岳珂（宋代）

已认山家作当家，与猨分栗雀分茶。
气先十月地抽笋，光现五台天雨花。
幸有玉延炊夜月，肯令绣谷咽朝霞。
凭君试隽山中味，却较閒忙定不差。
句
李白（唐代）

佳人微醉玉颜酡，笑伾妆楼澹小蛾。
大雨十日不止五月十八日晚始霁
张耒（宋代）

昊穹忽悔祸，淫雨霁今夕。
峰岭舒紫翠，云天丽金碧。
深蛙鸣远汪，凉叶坠余滴。
漏屋百不忧，宵眠始安席。
大风过天门山
张娄（清代）

高峰耸两肩，崭{山绝}不可仰。大江截中流，豁达开天仗。

上栖鹰鹘巢，下瞰蛟龙藏。偃风起漩涡，倏忽相摩荡。

冯夷亦狡狯，欲与山灵抗。斗险触危矶，排空压巨浪。

烟光纷陆离，作势殊万状。艑郎好身手，到此心胆丧。

屏息戒勿喧，烧纸邀神贶。疾雷惊一霎，回首失群嶂。

同行颜始开，相顾劳无恙。临深古有训，此意胡不广。

作诗招征魂，落日闻渔唱。
归休亭
诸葛赓（宋代）

小筑危亭聚石淙，清溪环绕不通江。
栽成傲骨梅千树，呼出栖云鹤一双。
垂钓艇乘新涨水，摊书光借夕阳窗。
动名事事皆堪避，祇有诗情未肯降。
重九日游惠山
华西颜（明代）

六年飘泊过重九，今对龙山看夕霞。黄菊正须浮绿蚁，白头羞见落乌纱。

重冈北望无多地，五里西行有几家。亦欲强陪灵运屐，无钱陶令向谁赊。
循梅道中遣人如江南走笔寄诸季十首 其二
李纲（宋代）

海外归来客，天涯老病身。卷开愁细字，冠侧倩傍人。

久矣鸳鸾绝，优哉麋鹿亲。尤堪浇美酒，醉里发天真。
黄源岭半见梅作
林希逸（宋代）

古岭森森立万松，一株寒玉笑春风。恰如钓艇桐江客，画入云台剑佩中。
忆旧游·为人题玉珰缄札说部
陈家庆（清代）

看冰盘换日，玉笛邀凉，坐对花前。蜜意浓于酒，问琼楼甚处，梦赋游仙。

旧时几多芳事，留取数华年。有彩笔娇春，银灯照夜，偷寄蛮笺。

凄然。别来后、祗锦字封愁，人在愁边。消息何由达，喜韶光正好，易补情天。

一片蕙情兰思，私语属婵娟。笑忙煞词人，零缣剩墨和泪编。
书债山积久逋余丞相报缄连发二书毕喜作口号
许及之（宋代）

自思堪笑亦堪怜，懒与顽兼不可镌。两纸书成大功业，三杯酒罢小神仙。

每当静处常追悔，何似閒时旋补填。害性苦心从古病，不如归去乐残年。
题李少府别业
唐求（唐代）

寻得仙家不姓梅，马嘶人语出尘埃。竹和庭上春烟动，

花带溪头晓露开。绕岸白云终日在，傍松黄鹤有时来。

何年亦作围棋伴，一到松间醉一回。
玉山
周长庚（清代）

玉山在天不在地，山半隤云尽下坠。云气阻塞人不前，护此太古未破天。

水玉磊砢堆山巅，山色一白全化烟。或云此山寒冰穴，压尽盘古以前雪。

羲和鞭冻轮不热，坤维脉与太阴结。太阴所固日无功，寒气一束东海东。

世人不知呼作玉，几人亲插峰头足。
五丁关
李化楠（清代）

雷风震荡鬼夜哭，壮士奋怒山为却。手擘铁崖两扇开，神工不为施樵凿。

美女金牛事有无，天教破险通秦蜀。迤逦峡尽见雄关，关封峡口如泥丸。

造化瀜液相缀补，抟沙撄土堆苍峦。我行观山心已厌，惟有兹山看不倦。

沿溪翠筱绿沾衣，匝地野花红拂面。良牧有意夸山灵，标题旧迹建茶亭。

当年若无霹雳手，至今何人知五丁。
寿周毓庭母赵孺人七十又一
邓云霄（明代）

一轮明月照春宵，门对花溪正上潮。进酒共擎清玉案，征歌新奏白云谣。

桂兰绕砌迎清佩，莺燕同声和洞箫。借问华筵几仙侣，瑶姬凤女尽相邀。
寄家书
陈世镕（清代）

归雁空将信，寒梅又过花。恐添慈母泪，不敢说思家。
题华补庵菰川庄图
蒋遵路（清代）

南郭先生隐薜萝，相传耆旧日经过。此图仿佛移丘壑，想见风流足咏歌。

菰米秋连鱼浦阔，藕花香接稻田多。不知胜地今殊昔，怅望前溪叹逝波。
重九前三日
郭九会（清代）

休官莫道计全疏，千载风流在遂初。但使开笼放飞鸟，不须激水活枯鱼。

归程预数三冬雪，行李新添几卷书。白发倚闾劳望眼，浮云散尽见吾庐。
寄定岩戒上人
李昌祺（明代）

钟山老禅精律戒，少小为僧今老大。菩提非树镜非台，比却卢能更超迈。

诸缘泯绝七情空，万念消磨一性融。涧水原同清净想，陇云浑似去来踪。

自言真能忘色相，坏帛纫衣枯竹杖。飘如海鹤轻如萍，遍游五岳稀定向。

片月翛然物外怀，行藏不许世人猜。布金应随长者园，持钵或赴龙宫斋。

知师无求复无着，眼前衲子那可学。浮生若未断六根，幻躯岂得挥五浊。

我时虽见宰官身，意马心猿久已驯。拟拨懒残煨芋火，蒲团分座话声尘。
九日三首
张嵲（宋代）

忆昔陶元亮，闲居爱重九。
秋菊虽满园，无钱得沽酒。
怅望平野中，壶浆俄见雠。
开罇对来使，举盏属层岫。
自古节士中，高情复安有。
古人重出处，一往不复又。
俯仰愧前躅，留滞成衰朽。
名玷金闺籍，事落田夫后。
无地可扶犁，有乡但回首。
黄花开已晚，红萸犹可嗅。
闭户无杂宾，独理槽床溜。
学中与诸公饮酒分韵得晴字
郑真（明代）

藻頖波光漾午晴，煌煌庠序蔼簪缨。樽前未觉刘伶醉，席上还推许劭评。

翠釜传庖夸禁脔，银刀斫鲙胜侯鲭。斯文共际千年运，儗咏菁莪乐太平。
卜算子
张元干（宋代）

芳信着寒梢，影入花光画。玉立风前万里春，雪艳江天夜。

谁折暗香来，故把新篘泻。记得偎人并照时，鬓乱斜枝惹。
和子华兄太素泛舟香菜门
韩维（宋代）

霜髯照四坐，宛是商颜来。
舟移一水远，楼对群峰开。
谈笑尽永日，声利轻浮埃。
既同剡溪往，亦类稽山回。
朝中措
陈允平（宋代）

欲晴又雨雨还晴。时节又清明。红杏墙头燕语，碧桃枝上莺声。

轻衫短帽，扁舟小棹，几度旗亭。斗草踏青天气，买花载酒心情。
寄崔少监
白居易（唐代）

微微西风生，稍稍东方明。入秋神骨爽，琴晓丝桐清。

弹为古宫调，玉水寒泠泠。自觉弦指下，不是寻常声。

须臾群动息，掩琴坐空庭。直至日出后，犹得心和平。

惜哉意未已，不使崔君听。
赠王锡老
梁安世（唐代）

审斋先生世稀有，曾是金陵一耆旧。万卷胸中星斗文，百篇笔下龙蛇走。

渊源更擅麟史长，碑版肯居鳄文后。倚马常摧鏖战场，脱腕难供扫愁帚。

中州文献儒一门，异县萍蓬家百口。恨极黄杨厄闰年，閒却玉堂挥翰手。

夜光乾没世称屈，远枳卑栖价低售。漂摇何地著此翁，忘忧夜醉长沙酒。

岂无厚禄故人来，为办草堂留野叟。嗟余亦是可怜人，惭愧阿戎惊白首。

一灯续得审斋光，多少达人为裔胄。眷予憔悴五峰下，频寄篇来复相寿。

年来事事淋过灰，尚有诗情閒情窦。有时信笔不自置，忆起居家吕窠臼。

审斋乐府似花间，何必老夫疥篇右。
浣溪沙
毛滂（宋代）

碧户珠窗小洞房。玉醅新压嫩鹅黄。半青橙子可怜香。风露满鹅清似水，笙箫一片醉为乡。芙蓉绣冷夜初长。
闻蛩
徐集孙（宋代）

独搔短发坐更深，夜雨书灯半欲阴。
近日病魔诗思涩，一秋清句付蛩吟。
渔家傲·五月榴花妖艳烘
欧阳修（宋代）

五月榴花妖艳烘。绿杨带雨垂垂重。五色新丝缠角粽。金盘送。生绡画扇盘双凤。
正是浴兰时节动。菖蒲酒美清尊共。叶里黄鹂时一弄。犹瞢忪。等闲惊破纱窗梦。
烟丸歌赠制墨毛道士羽周
杨慎（明代）

鸡足烟丸古松心，龙眠惜之如惜金。玄霜遥分玉兔窟，碧髓近挺青蛉岑。

茅犀截角光自照，柏麝却脐香太侵。鸿崖羽人故多幻，鹤驭明朝那可寻。

莫辞为我涴霞襟。
明叔知县和示过家上冢二篇复次韵
黄庭坚（宋代）

敝邑荷佳政，耕桑及时运。
令君平生欢，远别喜亲近。
吾友徐光禄，死战万事尽。
不见东陵侯，惟见瓜连畛。
且当置是事，椎牛会宾亲。
百年共如此，破涕作嘲哂。
枯荷野塘水，照影惊颜鬓。
功名黄粱炊，成败白蚁阵。
少时无老境，身到乃尽信。
此来见抱子，别日多未龀。
夜阑如梦寐，寒烛泣余寸。
十二月十五日晚宿余杭步
方回（元代）

孰令牵率到钱塘，朝暮随人作酒狂。
蜕壳喜离城市路，发蒙惊见水云乡。
四方上下乾坤阔，万里东西日月望。
向来楼居不得句，此夕叶舟吟兴长。
琳宫词次安南王韵
许有壬（元代）

凉入帘帏夜色轻，瑶台添月更虚明。
一壶天地浑无迹，只有清风动竹声。
失调名
周辉（宋代）

卷帘试约东君，问花信风来第几番。
秋夜望月
司马光（宋代）

万里氛昏歇，金波秋更明。
星连河渚闇，风绕桂枝生。
鳷鹋临华馆，新丰落故城。
古今佳赏尽，殊自有余清。
题西岩寺
许应龙（宋代）

修行极则到心安，静处忙中只一般。
谈笑打开新铺席，此身元不离蒲团。
南霁云
石介（宋代）

禄山炽乱，火焚昆岗。炎炎二京，鞠为战场。百官奔走，万乘苍黄。

鞠城能守，鞠地不亡。瞻彼濉水，其流汤汤。有城有民，在濉之阳。

远位巡上，巡智我彊。以城授巡，巡亦克当。贼从西来，杀气堂堂。

旌旗如林，对城而行。巡远登城，辞毅色康。城中之人，踊跃倍常。

贼知城坚，坐甲裹粮。城中食尽，杀爱以尝。士无二志，持病扶疮。

宁守城死，城不可降。霁云勇烈，跳城轶出。走泗投贺，求兵救乏。

贺饮霁云，牢醴罗列。霁云避席，谓众云曰。濉阳之人，不食一月。

义不独饱，食下辄咽。以刀断指，左右流泣。彼何人兮，忌忠嫉节。

心不感兮，贼功害伐。不出一兵，坐观斧钺。霁云心折，寸寸如铁。

霁云据鞍，怒发冲冠。一矢以志，复来不完。路人傍观，涕流汍澜。

远近闻者，为之辛酸。力尽且穷，城孤无援。至死不屈，万戈来攒。

精诚内发，颜色自安。身轻鸿毛，名重泰山。吾执唐刑，罔容于奸。

未诛禄山，先诛贺兰。
冬夜寓直麟阁（一作王维诗）
宋之问（唐代）

直事披三省，重关闭七门。广庭怜雪净，深屋喜炉温。

月幌花虚馥，风窗竹暗喧。东山白云意，兹夕寄琴尊。
月岩
陆游（宋代）

几年不作月岩游，万里重来已白头。
云外连娟何所似？平羌江上半轮秋。
次韵昌龄西园十咏 其六 李
王十朋（宋代）

长念诗人咏子嗟，团栾绕树日攲斜。冰盘行荐炎天实，不用东门学种瓜。
尧任舜禹行
释文珦（宋代）

尧任舜禹，圣化日熙。
二臣至德，惟尧克知。
明良胥会，徵庸弗疑。
佐命垂统，股肱纲维。
行尧之道，蚤夜孳孳。
上齐七政，大录万几。
与人为善，念兹在兹。
举相去凶，咨牧授时。
执德於心，其化若驰。
洪水滔天，浩浩无涯。
下民昏垫，荒度为宜。
乃乘四载，奠决刊随。
栉风沐雨，手胼足胝。
四海会同，九泽具陂。
诞敷文德，帝命是祗。
翔泳咸若，凤皇来仪。
尧嘉厥功，翕受敷施。
同声相应，百僚师师。
是知官人，安危之基。
用贤则安，用佞则危。
惟彼陶唐，百工允釐。
后世有述，先天弗违。
能赏能禅，缵承伏牺。
为民之极，黄收纯衣。
明并日月，照临无私。
不言而治，端拱无为。
民无能名，荡荡巍巍。
惟天为大，惟尧则之。
先圣斯言，当深致思。
或未之思，室是远而。
题堪隐
赵蕃（宋代）

考槃何必涧之阿，喧寂由来无异科。
笔下烟云供点缀，胸中邱异寄婆娑。
清谭不负玉麈尾，白酒未孤金叵罗。
试数王春才几日，落梅将尽鸟闻歌。
寒夕独坐乡思浩然有怀何文渊 其一
杨士奇（明代）

乡国云山外，衰年入梦勤。经旬断杯酌，独夜对炉薰。

窃禄真惭我，论心每忆君。许丞浑重听，时事不能闻。
寄献仆射相公 其二
王禹称（宋代）

圣君宵旰念生民，重命甘盘秉国钧。引马但传三刻漏，喘牛休问四时春。

羹和旧鼎黄金铉，雪压新堤白玉尘。应念前年献诗客，谪官无俸不胜贫。
晓渡望鄂州
王又旦（清代）

晓雾压城头，苍茫古鄂州。风烟盘赤壁，波浪下黄牛。

星动连江锁，旌高隔岸楼。由来征战地，不忍问东流。
折县道中二首
孔武仲（宋代）

紫沙随马细如筛，虎阜龙冈尽此驰。
正望长安不回首，行人休赋灞陵诗。
题郎世宁画马
乾隆（清代）

伯乐今难遇，谁空冀北群？
横风嘶逸韵，意气欲凌云。
梦断
徐世佐（清代）

斜月疏棂淡欲无，朔风吹梦入南湖。不知天地缘何事，惯向津门啼夜乌。
元美有江上之约未得遽赴怅然有思 其二
宗臣（明代）

去路惟杨柳，吾衣况薜萝。如何明月夜，不作片帆过。

紫气星辰动，青天吴楚多。莼鲈秋正好，知尔醉渔蓑。
又
范祖禹（宋代）

奕世登公衮，群生入化钧。
须知盛德后，宜有正家人。
令日垂门帨，清风采涧苹。
儿孙环坐侧，岁岁祝千春。
闺情二绝
刘著（宋代）

天边北斗又回春，愁绝龙沙任酒醺。
万里巫山归梦断，不知何处觅行云。
云雾敛·匿光辉
谭处端（元代）

匿光辉，认愚卤。兀兀腾腾，闲里寻闲步。垢面蓬头衣褴褛。乞食忘惭，方称烟霞侣。绝骄矜，趣真素。不受人钦，不择贫卑处。认正丹阳师父语。了了惺惺，功满归蓬路。
舟行寄赵端行
翁卷（宋代）

离亭一分手，便送钓船行。
虽是暂相别，那能忘此情。
花飞春已老，云散晚方晴。
诗句空吟得，无人可共评。
桂枝香（过溧水感羊角哀左伯桃遗事）
鞠华翁（宋代）

丁丁起处。在纵牧九京，经烧残树。时见鸟鸢饥噪，鸺鹠妖呼。数间老屋团荒堵。算何人、瓣香来注。淡烟斜照，闲花野棠，杳杳年度。

世事几、番云覆雨，独此道嫌人，抛弃尘土。眼里长青，谁也解如山否。三三五五骑牛伴，望前村、吹笛归去。柳青梨白，春浓月淡，蹋歌椎鼓。
介亭
陈宓（宋代）

春融四泽形如介，著我茅亭跨此间。
纵使戴星朝玉阙，终输乘月看金澜。
南征二首 其一
刘攽（宋代）

汉皇开五岭，虞帝事三苗。定有南征问，遥知用武朝。

前筹皆庙略，选士𠙆风飙。潦水江湖大，云山故国遥。

天阴凝杀气，师老听哀谣。猿鹤愁君子，鼋鼍忆架桥。

绣衣方责战，虎节竟乘轺。白骨不归葬，冤魂谁为招。

犹传发闾左，愿得听箫韶。旅泊时流动，何由问九霄。
重修黄鹤楼成
魏阀（清代）

鹤楼重建镇江东，画栋依然插碧空。玉笛《梅花》新夜月，金沙芳草旧春风。

乘云羽客名还在，卖酒人家姓不同。此日登临舒醉眼，烟波淡荡夕阳中。
寒夜
陈师道（宋代）

闭户风将雨，通宵浪打头。
若为中夕听，复作别时愁。
宿雁鸣渔火，村舂急暗投。
不应田二顷，能使寸心休。
同祖灯过陈氏书斋主人留饭遂求诗
李之仪（宋代）

一牛吼地得林坰，邂逅经行眼暂明。挟策读书虽未暇，杀鸡炊黍喜相迎。

依依高柳来栖鹊，炯炯黄花弄晚晴。自是主人能好事，非关秋日解多情。
龙山古墓行
堵孙正（明代）

九龙山下白日荒，九龙山上愁云黄。中有古坟几千百，泉为鸣咽鸢为翔。

龙钟翁仲烟中卧，危崖瘦石苍苔裹。一片萧疏插素秋，白日黄狐看山坐。

我来纵步深林行，苍山合沓间泉声。古木千寻不枝叶，土垒三尺堆荒荆。

残碑藓蚀无名字，无蹄石马流清泪。墓门老鬼夜半哭，断桥磷火黄昏炽。

斜倾老屋唤谁扶，病柏伛偻枝干疏。春深草色醉黄鸟，月白松涛咽鹧鸪。

尘世沧桑不可料，百年驹隙双丸跳。不如无植亦无封，骚人无处兴凭吊。

呜呼赤松子，黄石公，张良辟谷行相从，遥望三山东海东。
次季奕见怀
赵蕃（宋代）

雨脚何其厚，云头不易空。
病怜山叟甚，诗喜故人通。
慰藉殷勤里，吟哦怅望中。
地炉无热火，林屋但鸣风。
周上人求语
释绍昙（宋代）

忆昔周当仁，手握金刚杵。
愤气向南方，誓灭诸魔子。
老婆蓦劄点三心，走入龙潭恨转深。
扫荡家私无一窖，胡挥白棒到平人。
牧閒冷坐思高躅，断弦争得鸾胶续。
扣门听得简州人，倒屐相迎几折足。
略寒温头号来端，叉手丁宁见觅指南。
未举纸灯明说了，隔窗春鸟语绵蛮。